**Son Sen** (kmerski: សុន សេន; Trà Vinh, 12. lipnja 1930. – Anlong Veng, 15. lipnja 1997.) bio je kambodžanski komunistički političar, poznat kao jedan od čelnika Crvenih Kmera i jedan od najbližih suradnika njihovog vođe, Pola Pota. Za vrijeme Demokratske Kampućije, bio je znan kao **"brat broj 89"** i **"Drug Khieu"**. 

Son Sen se rodio 1930. godine u južnom Vijetnamu, u porodici kmerskih doseljenika. Obrazovao se u Phnom Penhu, a 1950-ih u Parizu, gdje je postao članom male, ali kompaktne, a kasnije prilično utjecajne grupe kambodžanskih marksističkih studenata na čelu s Saloth Sarom (Pol Potom). Prvi povratku u Kambodžu, radio je kao profesor i postao direktor Nacionalnog učiteljskog instituta, kao i jedan od vođa Komunističke partije Kambodže. Tokom 1962. godine je smijenjen sa svih pozicija i optužen za širenje antisihanukovskih ideja među studentima, a dvije godine kasnije je, zajedno s brojnim drugim komunistima, pobjegao iz Phnom Penha u ruralne dijelove zemlje, uz granicu s Vijetnamom. 

Godine 1971. postao je načelnik štaba Kambodžanskih narodnooslobodilačkih snaga, paravojne formacije Crvenih Kmera koja se pod vijetnamskim i kineskim pokroviteljstvom borila protiv proameričke vlade Lon Nola. U to doba je postao i čelnikom Santebala - tajne policije Crvenih Kmera. Nakon što su Crveni Kmeri u travnju 1975. preuzeli vlast u Kambodži, postao je zamjenik premijera i ministar obrane. Na toj je dužnosti bio sve do pada režima u siječnju 1979. godine, nakon uspješne vijetnamske vojne invazije. Nominalno je iste dužnosti zadržao i kada su Crveni Kmeri otišli u ilegalu, odnosno započeli gerilski rat protiv Vijetnamaca i provijetnamskog režima Henga Samrina.

U kolovozu 1985. godine, nakon što je javno obznanjeno kako Pol Pot odlazi u mirovinu, Son Sen je preuzeo kontrolu nad vojnim ogrankom Crvenih Kmera; političke dužnosti obavljao je Khieu Samphan. Nakon potpisivanja Pariškog mirovnog sporazuma 1991. godine, Son i Kiheu su se vratili u Phnom Penh na pregovore s vladom. Son je, čini se, više nego većina čelnika Crvenih Kmrea, želio potpunu reintegraciju u kambodžansku politiku, što je dovelo do konflikta unutar pokreta; godine 1992. Ta Mok ga je smijenio nakon što je preuzeo kontrolu nad pokretom. 

Son Sen je, zajedno s 13 članova svoje obitelji, ubijen 15. lipnja 1997. godine po naredbi Pol Pota, koji se borio s Ta Mokom za povratak na čelnu poziciju unutar Crvenih Kmera. Uvjeren kako Son Sen pregovara o predaji s Hun Senovom vladom, Pol Pot je naredio strijeljanje njega i njegove obitelji, nakon čega su kamioni odvezli njihova trupla.

Literatura
----------

* Béréziat, Gilbert, *Cambodge 1945-2005: Soixante années d'hypocrisie des grands*, L'Harmattan, 2009, ISBN 2296079474
* Kiernan, Ben; How Pol Pot came to power, Yale University Press, 2004, ISBN 9780300102628

| Političke funkcije
 |
| --- |
| Prethodi:***pozicija utemeljena*** | **Ministar obrane**15. siječnja 1976. – 7. siječnja 1979. | Slijedi:**Pen Sovan** |
| Prethodi:***pozicija utemeljena*** | **Zamjenik premijera Kambodže**14. travnja 1976. – 7. siječnja 1979. | Slijedi:***država ukinuta*** |

| * p
* r
* u
Istaknuti članovi Crvenih Kmera |
| --- |
| **Pol Pot**, "brat broj 1" • **Nuon Chea**, "brat broj 2" • **Ieng Sary**, "brat broj 3" • **Khieu Samphan**, "brat broj 4" • **Ta Mok**, "brat broj 5"Keo Meas, "brat broj 6" • Ke Pauk, "brat broj 13" • Son Sen, "brat broj 89" • Yun Yat • Ieng Thirith • Vorn Vet • Hun Sen (prebjegao) • Kang Kek Iew • Hu Nim |